7. Oprettelse af vidtgående specialundervisningstilbud på [adresse] (Åben)
Tidl. politisk behandling
Forventet sagsgang
BS-U, TM-U, ØK, BY
Lovgrundlag
SAGENS INDHOLD
Byrådet skal i denne sag tage stilling til forslag om oprettelse af et nyt vidtgående 
specialundervisningstilbud for elever i 0.-6. klasse fra hele [adresse]. Det 
foreslås, at tilbuddet oprettes på [adresse] i [adresse]. Som en del af forslaget skal 
der tages stilling til en resursetildelingsmodel til det nye tilbud. Herudover skal der tages stilling til en 
anlægsbevilling på 6 mio. kr.  til ombygning af det nye tilbuds lokaler og udendørsområder. 
Elever i vidtgående specialundervisningstilbud udgør en mindre andel af de elever fra [adresse], 
som modtager specialundervisningstilbud i 0.-9. klasse. Andelen har i de senere år udgjort omkring 10-15 
% af samtlige elever i specialundervisningstilbud, og i efteråret 2023 er der aktuelt 46 elever i vidtgående 
specialundervisningstilbud i 0.-9. klasse. 
Eleverne i vidtgående specialundervisningstilbud har ofte flere, komplekse diagnoser og væsentlige 
udviklingsforsinkelser. Forslaget vedrører kun denne vidtgående specialundervisning og ikke den øvrige 
specialundervisning i kommunen. Der er således tale om et meget specialiseret undervisningstilbud, som 
retter sig mod en lille målgruppe.
Ved at oprette et vidtgående specialundervisningstilbud på [adresse] bliver det i højere grad muligt for 
Favrskov Kommune selv at tilbyde et relevant tilbud til de elever, som kommunen hvert år visiterer til et 
vidtgående specialundervisningstilbud. I dag visiteres disse elever primært til specialskoler udenfor 
kommunen, men flere af disse tilbud er presset på kapaciteten og afviser i stigende grad at tage andre end 
deres egne borgere. Udover at styrke forsyningssikkerheden skal forslaget også ses i sammenhæng med 
ønsket om at kunne tilbyde flere elever et tilbud i kommunen med de deraf afledte fordele såsom mindre 
transporttid for elever og større sammenhæng i indsatser for familierne. 
VURDERING
Børn og Kultur vurderer, at det vil være hensigtsmæssigt at oprette et nyt vidtgående 
specialundervisningstilbud for indskolings- og mellemtrinselever (0.-6. klasse) til skolestart 2024/25. 
Tilbuddet skal, henset til elevgruppen, omfatte både skole og SFO/klubtilbud. 
Det foreslås, at det nye vidtgående specialundervisningstilbud placeres på [adresse], hvor der er ledig 
plads og gode fysiske rammer for tilbuddet. På [adresse] lægges der op til, at det vidtgående 
specialundervisningstilbud oprettes som en afdeling af skolen med selvstændig økonomi og en 
afdelingsleder. Eventuelle budgetmæssige underskud eller overskud vil blive overført til afdelingens budget 
for det næste år, jf. Favrskov Kommunes decentraliseringsaftale. Den fysiske placering af tilbuddet vil være 
i den nuværende indskolingsfløj. 
Et eksisterende vidtgående specialundervisningstilbud for indskolingselever på [adresse] (03C) 
foreslås at blive integreret i det nye tilbud og derfor flyttet til [adresse]. Hermed kan der bygges videre på 
[adresse]: EMN-2023-01481
Dok-ID: 3627462
Sagsbehandler: danw
Teknik- og Miljøudvalget
6. december 2023  15:00
eksisterende erfaringer og ekspertise, ligesom der gives mulighed for at udvikle et større og mere 
specialiseret tilbud. For elevgruppen muliggøres der herudover et mere kontinuerligt skoleforløb fra 0.-6. 
klasse. 
På længere sigt vurderes det at være hensigtsmæssigt at overveje en udvidelse af det vidtgående 
specialundervisningstilbud til også at omfatte udskolingselever. Beslutning herom, herunder placering af 
en sådan udskolingsdel, foreslås afklaret på et senere tidspunkt. 
Til skolestart 2024/25 vurderes det, at det nye vidtgående specialundervisningstilbud vil have et elevtal på 
omkring 15. Flere af disse vil være elever som i dag går i det vidtgående specialundervisningstilbud på 
[adresse], og herudover vurderes det, at et antal nye skolestartere vil blive visiteret til tilbuddet. I de 
kommende år ventes det, at der løbende vil kunne visiteres nye elever til tilbuddet, og når tilbuddet er fuldt 
indfaset, vil elevtallet forventeligt ligge på omkring 30-35. 
Målgruppen for tilbuddet er børn, som har komplekse og sammensatte diagnoser og væsentlige 
udviklingsforsinkelser. Dette kan f.eks. være børn med svær autisme og ADHD, betydelige 
funktionsnedsættelser, indlæringsvanskeligheder eller mental retardering. Tilbuddet vil også kunne 
varetage specialundervisning af børn, som er svagtseende, har væsentlige hørenedsættelser eller lignende 
fysiske funktionsnedsættelser. 
Det bemærkes, at der fortsat vil være børn, som kræver så specialiseret behandling, at de skal visiteres til 
mere specialiserede tilbud udenfor kommunen. 
Henset til elevgruppen vil indholdet af det vidtgående specialundervisningstilbud på flere områder adskille 
sig fra almenundervisning og undervisning i de eksisterende specialklasser. Indholdet i det nye vidtgående 
specialundervisningstilbud vil i højere grad være tilpasset den enkelte elevs sammensatte behov, og der 
vil være behov for tæt voksenkontakt. Undervisningsaktiviteter vil herudover bl.a. være baseret på læring 
gennem leg og arbejde med barnets hverdagsfærdigheder. Der vil også være et behandlingselement i 
tilbuddet, som bl.a. vil omfatte fysioterapi, ergoterapi og logopædi. Dette medfører også, at PPR vil spille 
en central rolle i det nye tilbud. Endelig vil der i tilbuddet også være fokus på et tæt forældresamarbejde. 
Det vurderes, at der er behov for at ombygge indskolingsfløjen og de tilhørende udendørsområder på 
[adresse] med henblik på at etablere de nødvendige faciliteter og den passende indretning til det nye 
vidtgående specialundervisningstilbud. Det foreslås, at ombygningen finder sted i 1. halvår af 2024, og at 
den gør skolen i stand til at kunne rumme det fulde antal elever som forventes, når tilbuddet er indfaset. 
Ombygningen af indskolingsfløjen vil bl.a. omfatte etablering af nye toiletter, bedre lydisolering, 
skærmningsmuligheder 
i 
klasselokaler, 
etablering 
af 
behandlingsfaciliteter, 
garderobe- 
og 
opbevaringsfaciliteter, skærmning af udendørsområder samt ny legeplads. 
Det bemærkes desuden, at det på sigt kan være nødvendigt at udvide parkeringsfaciliteterne på skolen, jf. 
beskrivelsen i vedlagte notat. 
En mere uddybende beskrivelse af baggrund for forslaget, målgruppeafgrænsning, indhold i tilbuddet og 
anlægsprojektet findes i vedlagte bilag 1. Der er herudover vedlagt en arbejdsskitse i bilag 2, som viser den 
foreslåede ombygning og indretning af indskolingsfløjen på [adresse]. 
Nuværende og kommende medarbejdere i det vidtgående specialundervisningstilbud vil blive inddraget i 
indretning, pædagogik m.v. Samtidig inddrages bestyrelse og medarbejdere på [adresse] i 
forberedelserne til det nye undervisningstilbud.
Det foreslås, at det nye vidtgående specialundervisningstilbud, herunder resursetildelingsmodellen, 
evalueres efter både år 1 og år 2.      
ØKONOMI
Sagens bilag 3 beskriver den foreslåede resursetildeling detaljeret. Heri foreslås det, at der vedtages en 
ny, særskilt model for tildeling af resurser til det nye vidtgående specialundervisningstilbud. Det foreslås, 
at tildelingen af resurser opstartes per 1. juni 2024. Dette vil muliggøre, at nyt personale kan være med til 
at opstarte den nye afdeling, forberede modtagelsen af børn og forældre samt bidrage til en bedre overgang 
for eleverne, som skal flyttes fra [adresse].  
Forslaget til ny resursetildelingsmodel består af hhv. en tildeling til skoletilbud og en tildeling til fritidstilbud. 
Den samlede årlige tildeling til skole- og fritidstilbud er 463.827 kr. per elev i indskolingen og 585.000 kr. 
per elev på mellemtrinnet.  Resursetildelingen til skoletilbuddet omfatter budget til fagpersonale, ledelse, 
administration, kompetenceudvikling og materialer. Tildelingen til fagpersonale består af en grundtildeling 
og en variabel tildeling, som er afhængig af elevtal. Ved færre end 4 elever i hhv. indskoling eller mellemtrin 
gives en grundtildeling svarende til 2 pædagoger i indskoling og 1 lærer og 1 pædagog på mellemtrinet. 
Ved fire elever tildeles et budget til 3 pædagoger i indskolingen og 2 pædagoger og 1 lærer på mellemtrinet. 
Ved flere end 4 elever i hhv. indskoling eller mellemtrin gives der yderligere 25 % af tildelingen per ekstra 
elev.    
I udviklingen af resursetildelingsmodellen er der taget højde for niveauet af taksterne, der aktuelt betales 
for sammenlignelige vidtgående specialundervisningstilbud udenfor kommunen. Disse takster er gennem 
de seneste år vokset generelt, og det forekommer oftere, at der må betales ekstraordinært høje takster.
Den gennemsnitlige tildeling, som foreslås per elev, er lidt lavere end gennemsnittet af de nuværende 
eksterne takster. Hermed er det vurderingen, at det vil kunne føre til besparelser at have elever i det nye 
tilbud på [adresse] frem for at visitere dem til eksterne tilbud. Det skal dog bemærkes, at denne 
sammenligning skal laves med visse forbehold, da eksterne takster kan dække flere udgifter end 
resursetildelingen, f.eks. udgifter til bygninger, hjælpemidler, PPR-betjening og ekstraordinære udgifter. 
Driftsøkonomien i det nye tilbud vil blive fulgt tæt og være en del af evalueringen efter år 1 og år 2.      
I forhold til befordringsudgifter er det vurderingen, at der med oprettelsen af det nye vidtgående 
specialundervisningstilbud er potentiale for besparelser. Dette skyldes primært, at elever generelt vil have 
kortere til [adresse], end hvis de skulle befordres til et eksternt tilbud. Den præcise besparelse er dog 
vanskelig at estimere, da udgifter til befordring også afhænger af graden af samkørsel af elever, 
vognmandens priser og andre forhold relateret til kørslens udførsel.   
I tillæg til den varige resursetildeling foreslås det, at der også etableres en midlertidig implementeringspulje 
til brug i opstarten af tilbuddet. Denne pulje skal bl.a. bruges til at dække uforudsete udgifter samt sikre 
budget til ansættelse af en afdelingsleder fra tilbuddets opstart. Det foreslås, at puljen er på 600.000 kr. i 
2024, 600.000 kr. i 2025, 400.000 kr. i 2026 og 250.000 i 2027.    
PPR-betjeningen af tilbuddet er beregnet ud fra behovet i nuværende vidtgående tilbud på [adresse] 
og vil variere efter antallet af elever. Ved 15 elever svarer behovet til ca. ½ stilling (313.000 kr.), som 
afregnes fra specialundervisning til PPR.
 
Det bemærkes, at udgifterne til driften af det vidtgående specialundervisningstilbud skal afholdes indenfor 
det eksisterende specialundervisningsbudget. Det gælder både udgifterne til resursetildeling, befordring, 
PPR og den midlertidige implementeringspulje.
Den samlede anlægsudgift til oprettelsen af det vidtgående specialundervisningstilbud på [adresse] 
estimeres til 6 mio. kr. Anlægsbevillingen foreslås finansieret af 2 mio. kr. afsat til projektet i 2023 (A-309 i 
Budget 2023-26), 2 mio. kr. afsat til projektet i 2024 samt 2 mio. kr. afsat til projektet i 2025 (A-304 i Budget 
2024-27). Anlægsprojektet foreslås gennemført i 2024, hvorfor det foreslås, at rådighedsbeløbet i 2025 
fremrykkes til 2024.
INDDRAGELSE
[adresse] i form af oprettelse af et specialundervisningstilbud på [adresse] har været til 
udtalelse ved de berørte skolebestyrelser jf. Folkeskolelovens §40, stk. 2. Forslaget har herudover været i 
høring hos SMU Skole og Handicaprådet. Høringssvarene og Børn og Kulturs bemærkninger hertil kan 
findes i vedlagte bilag 4. 
Forslaget er udarbejdet efter en dialog med PPR og skoleledere fra kommunen. Der er endvidere inddraget 
erfaringer fra andre vidtgående specialundervisningstilbud udenfor kommunen, herunder Trekløverskolen 
i Randers. Som en del af denne proces har Børne- og Skoleudvalget været på besøg på [adresse] 
7. november 2023.   
Hvis Byrådet godkender oprettelse af et vidtgående specialundervisningstilbud på [adresse], bliver 
strukturændringen efterfølgende tilføjet skolestyrelsesvedtægtens bilag jf. Folkeskoleloven.
  
INDSTILLING
Direktøren for Børn og Kultur og direktøren for Teknik og Miljø indstiller til Byrådet:
1.
At der oprettes et vidtgående specialundervisningstilbud på [adresse] til skolestart 2024/25.
2.
At forslaget til resursetildelingsmodel inklusive implementeringspulje til det vidtgående 
specialundervisningstilbud godkendes.
3.
At rådighedsbeløb afsat i 2025 på 2 mio. kr. (A-304) fremrykkes til 2024. 
4.
At der godkendes en anlægsbevilling på 6 mio. kr. finansieret af det afsatte rådighedsbeløb på 2 
mio. kr. i 2023 (A-309), 2 mio. kr. i 2024 (A-304) samt 2 mio. kr. i 2025 (A-304).
5.
At opstarten af det nye vidtgående specialundervisningstilbud og resursetildelingsmodellen 
evalueres efter år 1 og år 2. 
BESLUTNING
.
Teknik- og Miljøudvalget, 6. december 2023:
Fraværende: Ingen
Ad 3. og 4. Indstilles godkendt.
Bilag

Beskrivelse af forslag om oprettelse af vidtgående specialundervisningstilbud (3625163)

Arbejdsskitse for ombygning af [adresse] (3634377)

Resursetildeling til vidtgående specialundervisning (3631867)

Høringssvar om oprettelse af vidtgående specialundervisningstilbud (3637298)
